[Foto’s] Pta-gebou Sondagoggend ingeplofDie HG de Witt-gebou wat Sondag, 2 Oktober 2016, in Nana Sitastraat (voorheen Skinnerstraat) in Pretoria se middestad deur Jet Demolition ingeplof is Foto: ANA (Jonisayi Maromo) Die 15 verdieping hoë HG de Witt-gebou in Nana Sitastraat (voorheen Skinnerstraat), wat aan die regering behoort, is ingeplof as deel van die departement van openbare werke se strategie om ontslae te raak van ou en onveilige strukture, wat die einde van hul leeftyd bereik het. Joe Brinkmann, besturende direkteur van Jet Demolition wat die inploffing hanteer het, het gesê die risiko van skade vir aangrensende geboue en mense was minimaal. “Die grootste gevaar in só operasie is mense. Ons doen alles in ons vermoë om mense te beskerm. Ons het ŉ blok tot ŉ blok en ŉ half rondom die gebou ontruim om seker te maak niemand is in gevaar nie,” het Brinkmann bygevoeg. Hy het gesê die inploffing was baie suksesvol. Ingenieurs moes seker maak die gebou plof in om seker te maak skade aan omliggende geboue en strate is minimaal. “Nou moet ons net skoonmaak, sodat die strate weer oopgemaak kan word. Van die puin het op die sypaadjie geval en ons moet dit opruim. Van volgende week af sal ons die groot puinstukke begin opbreek. Ons sal dit wegneem sodat dit weer gebruik kan word. Die beton sal weer gebruik word en die staal sal gesmelt word,” het hy bygevoeg. Talle voertuie van die Tshwane-nooddienste en polisiebeamptes het by die versperrings gereed gestaan toe die hoë gebou met ŉ harde slag ingeplof het. Die HG de Witt-gebou is in 1984 deur die departement van openbare werke aangekoop en gebruik as enkelkwartiere vir lede van die Suid-Afrikaanse Polisiediens.